
BIROUL  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra proiectului de Lege  privind aprobarea Ordonanţei de urgenţă a Guvernului nr.43/2018 pentru adoptarea unei măsuri privind reducerea riscului de dezangajare a fondurilor europene, trimis cu adresa nr. PLx.417/2018, Camera Deputaţilor fiind Cameră decizională. 
În raport cu obiectul şi conţinutul său, proiectul de Lege face parte din categoria legilor ordinare.

	PREŞEDINTE,

Marius – Constantin BUDĂI

RAPORT

asupra proiectului de Lege privind aprobarea Ordonanţei de urgenţă a Guvernului nr.43/2018 pentru adoptarea unei măsuri privind reducerea riscului de dezangajare a fondurilor europene
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere în fond, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr.43/2018 pentru adoptarea unei măsuri privind reducerea riscului de dezangajare a fondurilor europene.
Conform prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Senatul, în calitate de primă Cameră sesizată, a adoptat proiectul de lege  în ședința din 27 iunie 2018.

La dezbaterea proiectului de lege s-a avut în vedere avizul favorabil al Comisiei pentru industrii și servicii, avizul favorabil al Comisiei pentru administrație și amenajarea teritoriului  şi avizul favorabil al Consiliului Legislativ.

Proiectul de lege supus dezbaterii are ca obiect de reglementare transferul Programului operațional ”Inițiativa pentru IMM-uri” de la Ministerul Fondurilor Europene la Ministerul Dezvoltării Regionale şi Administraţiei Publice în scopul evitării riscului de dezangajare a unor fonduri europene acordate la nivelul Programului Operaţional Regional (POR) în cadrul Programului operaţional „Iniţiativa pentru IMM-uri”(POIMM), prin identificarea unor soluţii de decontare a unor cheltuieli eligibile în cadrul POR și includerea acestora în aplicații de plată către Comisia Europeană, până cel târziu la finalul anului 2018. 
La nivelul AMPOR pentru gestionarea acestui program, se consideră necesară preluarea gestionării Programului Operațional Inițiativa pentru IMM-uri la nivelul Ministerului Dezvoltării Regionale şi Administraţiei Publice, în cadrul structurii Autorității de Management pentru Programul Operațional Regional. Prin protocolul de predare - preluare a documentelor referitoare la implementarea programului operațional ”Inițiativa pentru IMM-uri” se vor prelua prevederi bugetare și execuția bugetară pe anul 2018 aferente acestui program, precum și patrimoniul aferent domeniului predat - preluat stabilit pe baza situațiilor financiare întocmite.

În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege menţionat mai sus, în şedinţa din data de 25 septembrie 2018.

La lucrările Comisiei și-au înregistrat prezența un număr de 22 deputați, din totalul de 24 de membri.
La dezbaterea acestui proiect de lege au participat, în calitate de invitați, reprezentanți ai Ministerului Finanţelor Publice.

În urma examinării proiectului de lege şi a opiniilor exprimate, deputații prezenți la lucrări, au hotărât cu majoritate de voturi, să supună plenului Camerei Deputaţilor spre dezbatere şi adoptare proiectul de Lege privind aprobarea Ordonanţei de urgenţă a Guvernului nr.43/2018 pentru adoptarea unei măsuri privind reducerea riscului de dezangajare a fondurilor europene, în forma adoptată de Senat.

În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Marius – Constantin BUDĂI
	SECRETAR,

Andrei POP


Şef serviciu

Giorgiana Ene

Expert parlamentar

 Cristina Dicu
